次韻世美冬夜見懷
作者：鄒浩
朝代：宋

paragraphs: 君家儒學頻公侯，豈知孔孟窮於鄒。
他年事業知未艾，詵詵孫子多清流。
紅蓮上客更超詣，勁節耻與今人儔。
自言名宦亦何有，回看家法長包羞。
蕪城歲月已波逝，朅來文會消吾憂。
青天白日有崔子，亦許交臂聞嘉謀。
人生南北那可必，合散倐忽春雲浮。
會須着鞭入聖域，無使後悔空冥搜。